En 15-årig er blevet varetægtsfængslet i surrogat frem til 22. august for at have dræbt sin mor.

En blot 15-årig dreng har tirsdag eftermiddag i Retten i Roskilde tilstået, at han stak sin mor med en kniv i en lejlighed i Ringsted mandag aften.

Den 38-årige mor blev ramt af adskillige knivstik på kroppen samt i halsen.

På trods af at anklageren anmodede, om at sagen skulle føres for lukkede døre, valgte dommer Tove Horsager at lade dem forblive åbne efter protester fra pressen.

Hun besluttede dog at nedlægge navneforbud af hensyn til den sigtedes alder.

Erkender drabet

Den 15-årige erkendte de faktiske forhold omkring drabet. Ifølge hans forklaring i retten var han blevet uvenner med sin mor på gerningsaftenen.

Men skænderiet udviklede sig, og drengen gik ud i køkkenet i deres fælles hjem i lejligheden på Schaldemosevej. Her tog han en køkkenkniv, hvorefter han gik ind til moren i soveværelset og stak hende flere gange i ryggen.

- Jeg kan ikke huske, hvor mange gange, lød det fra drengen.

Moren forsøgte at undslippe sønnen og løb ud på svalegangen i lejlighedskomplekset. Men sønnen indhentede hende og stak hende denne gang flere gange i maven og i halsen. Til sidst stak han hende i ryggen, inden hun faldt om.

Sønnen forklarer, at den 38-årige kvinde forsøgte at afværge knivstikkene.

Anklager Rune Sorvad Rydik spurgte den sigtede, om han var klar over, at det kunne slå moren ihjel.

- Det var det, jeg prøvede på, sagde drengen.

Den unge dreng blev anholdt i lejligheden klokken 19.10 mandag aften.